b'\n_START_ARTICLE_\nUtah Test and Training Range\n_START_PARAGRAPH_\nUtah Test and Training Range (lyh. UTTR) on Yhdysvaltojen Utahin osavaltiossa, noin 130 kilometri\xc3\xa4 Salt Lake Cityst\xc3\xa4 l\xc3\xa4nteen sijaitseva asevoimien koeampuma- ja harjoitusalue. Autiomaassa sijaitseva UTTR kattaa pinta-alaltaan 6\xc2\xa0930 neli\xc3\xb6kilometri\xc3\xa4 maata ja 49\xc2\xa0000 neli\xc3\xb6kilometri\xc3\xa4 ilmatilaa. Sit\xc3\xa4 hallinnoi Yhdysvaltain ilmavoimien 388. h\xc3\xa4vitt\xc3\xa4j\xc3\xa4lennoston (engl. 388th Fighter Wing) alaisuudessa toimiva UTTR:n esikuntayksikk\xc3\xb6 (engl. Headquarters unit, lyh. HQ UTTR). Interstate 80 -moottoritie jakaa alueen kahtia etel\xc3\xa4iseen ja pohjoiseen harjoitusalueeseen. UTTR:n ilmatila on manner-Yhdysvaltojen suurin yhten\xc3\xa4inen alue, jossa lentokoneilla on sallittua lent\xc3\xa4\xc3\xa4 yli\xc3\xa4\xc3\xa4ninopeuksilla. Aluetta on k\xc3\xa4ytetty keskim\xc3\xa4\xc3\xa4rin vuosittain noin 16\xc2\xa0000 harjoituslentoon ja 300 testilentoon. Eniten k\xc3\xa4ytt\xc3\xb6\xc3\xa4 oli vuonna 1994, kun UTTR:lle tehtiin yhteens\xc3\xa4 22\xc2\xa0229 koulutus- ja testilentoa. Alueelle on pudotettu kaikkia Yhdysvaltain ilmavoimien k\xc3\xa4ytt\xc3\xa4mi\xc3\xa4 perinteisi\xc3\xa4 asetyyppej\xc3\xa4, mink\xc3\xa4 lis\xc3\xa4ksi sit\xc3\xa4 on k\xc3\xa4ytetty risteilyohjusten testaamisessa.\n_START_SECTION_\nHistoria\n_START_PARAGRAPH_\nUTTR:n historia alkaa 1940-luvun alulta, jolloin Yhdysvaltain kongressi rahoitti koeampuma-alueiden maahankintoja eri puolilla Yhdysvaltoja. Armeijan ilmavoimat perusti koeampumaosaston Utahin ja Nevadan rajalla sijaitsevaan Wendoveriin, ja vastaanotti sit\xc3\xa4 varten noin 7\xc2\xa0300 km\xc2\xb2 maita. Wendover Army Air Base (WAAB) ja siihen liittynyt Wendover Bombing and Gunnery Range otettiin k\xc3\xa4ytt\xc3\xb6\xc3\xb6n seuraavana vuonna B-17- ja B-24-pommikonemiehist\xc3\xb6jen koulutuspaikkana. Tukikohdassa alettiin kouluttaa vuonna 1944 my\xc3\xb6s P-47-h\xc3\xa4vitt\xc3\xa4j\xc3\xa4lent\xc3\xa4ji\xc3\xa4, mink\xc3\xa4 lis\xc3\xa4ksi se toimi B-29 Superfortress -kaluston tukeutumispaikkana._NEWLINE_WAAB siirtyi vuonna 1945 Ogden Air Technical Service  Commandin (my\xc3\xb6hemmin Ogden Air Logistics Complex, lyh. OO-ALC) alaisuuteen. Alueelle tuotiin testattavaksi toisen maailmansodan p\xc3\xa4\xc3\xa4tytty\xc3\xa4 sotasaaliina saatuja saksalaisia ohjuksia. Wendover Bombing and Gunnery Range siirrettiin Hillin lentotukikohdan alaisuuteen vuonna 1960, jolloin se sai my\xc3\xb6s uuden nimen Wendover Weapons Range. Koeampuma-alueen pohjoisosassa sijaitsevalle \xe2\x80\x9dOasis\xe2\x80\x9d-alueelle valmistui vuonna 1964 ammusten ja ohjusten testausasema. 1970-luvun saatiin valmiiksi ilmasta-maahan-ammuntaan suunniteltu ampumarata, jota k\xc3\xa4ytettiin h\xc3\xa4vitt\xc3\xa4j\xc3\xa4- ja pommikonemiehist\xc3\xb6jen koulutuksessa. Harjoitusalue siirtyi Air Force Systems Commandin hallintaan vuonna 1979, jolloin siit\xc3\xa4 muodostettiin nykyinen UTTR._NEWLINE_UTTR siirtyi asevoimien vuoden 1995 supistamisp\xc3\xa4\xc3\xa4t\xc3\xb6sten my\xc3\xb6t\xc3\xa4 v\xc3\xa4liaikaisesti Air Combat Commandin (ACC) hallintaan, ja silt\xc3\xa4 sit\xc3\xa4 hallinnoimaan perustetulle 388th Range Squadronille, josta muodostettiin edelleen vuonna 2012 Headquarters, Utah Test and Training Range._NEWLINE_UTTR:\xc3\xa4\xc3\xa4 on k\xc3\xa4ytetty vuosikymmenten saatossa my\xc3\xb6s avaruusalusten paluukapselien laskeutumispaikkana: alueella laskeutui Stardust-luotaimen paluukapseli tammikuussa 2006. Vuonna 2016 laukaistun OSIRIS-REx-luotaimen paluukapselin on tarkoitus laskeutua koeampuma-aluuelle vuonna 2023.'